જીવનની મુશ્કેલ ઘડીઓમાં પણ સંઘર્ષની પ્રેરણા તેમને તેમના માતાપિતાએ આપી છે, અમિતજી માને છે કે કદાચ આ જ કારણે તેઓ ગમે તેવી કપરી પરિસ્થિતિઓમાં પણ તૂટી જતા નથી, પરંતુ સ્વકેન્દ્રિત થઈને આંતરદર્શન કરે છે, તેમાંથી બહાર નીકળવાના રસ્તા તેઓ હતાશ થયા વગર વિચારી શકે છે. તેમના બાળપણનો એક પ્રસંગ પણ અહીં ટાંક્યો છે. એક વખત રમતના મેદાનમાંથી કોઈકની સાથે ઝઘડો થવાથી તેઓ માર ખાઈને ઘરે રડતા રડતા પાછા આવ્યા હતા. રડવાનું કારણ જાણીને તેજીજીએ તેમને ગુસ્સે થઈને કહેલું, ‘જા, પહેલા તું એ લોકોને મારીને આવ જેમણે તને માર્યું છે, પછી ઘરે આવીને રડજે. આમ માર ખાઈને ફરીથી કોઈ દિવસ ઘરે આવતો નહીં, જો કોઈ તને મારે તો તું તેને જરૂર મારજે.”